ชาวอเมริกันร่วมไว้อาลัยเหยื่อยิงกราด รร.ประถมรัฐเท็กซัส 21 ราย 
Biden says it’s time to stand up to the gun industry
เหตุรุนแรงจากอาวุธปืนครั้งล่าสุดนี้เกิดขึ้น ณ โรงเรียน Robb Elementary School ที่เมืองยูวัลดี ห่างจากนครซานอันโตนิโอไปทางตะวันตก 130 กิโลเมตร เจ้าหน้าที่เมืองยูวัลดีเปิดเผยว่า ผู้ก่อเหตุเป็นวัยรุ่นชายอายุ 18 ปี ชื่อ ซัลวาดอร์ รามอส โดยเขาเริ่มยิงทำร้ายยายที่บ้านของตนเอง จากนั้น ขับรถมายังโรงเรียนดังกล่าวแล้วบุกเข้าไปยิงเด็กนักเรียนและครู โดยใช้ปืนไรเฟิลและปืนพกเป็นอาวุธ ก่อนที่จะถูกเจ้าหน้าที่ยิงเสียชีวิตที่เกิดเหตุ ตำรวจระบุด้วยว่า มีเด็กนักเรียนชั้นประถมปีที่ 4 เสียชีวิต 19 คน และคุณครูประจำชั้น 2 คน โดยทุกคนอยู่ในห้องเรียนเดียวกันตอนที่คนร้ายบุกเข้าไป สื่อบางแห่งรายงานว่า รามอสซื้อปืนไรเฟิลสองกระบอกและกระสุน 375 นัดหลังจากที่เขาอายุครบ 18 ปีเพียงไม่กี่วัน โดยเขาได้โพสต์รูปปืนดังกล่าวลงในสื่อสังคมออนไลน์ไม่กี่วันก่อนก่อเหตุด้วย เหตุยิงกราดโรงเรียนประถมศึกษาในรัฐเท็กซัสครั้งนี้ ถือเป็นเหตุยิงกราดในโรงเรียนที่เลวร้ายที่สุด นับตั้งแต่เหตุยิงกราดโรงเรียนประถมศึกษา Sandy Hook เมื่อเดือนธันวาคมปี 2012 ซึ่งคร่าชีวิต 26 คน โดย 20 คนในนั้นเป็นเด็กนักเรียนอายุ 5-10 ปีเท่านั้น ในช่วงค่ำวันอังคาร ประธานาธิบดี โจ ไบเดน กล่าวระหว่างการแถลงสดผ่านสถานีโทรทัศน์ทั่วประเทศจากทำเนียบขาว เรียกร้องให้มีการเพิ่มความเข้มงวดในการจำหน่ายอาวุธปืน โดยระบุว่า “นี่คือเวลาที่เราต้องเปลี่ยนความเจ็บปวดให้กลายมาเป็นการลงมือทำได้แล้ว” เหตุยิงกราดครั้งล่าสุดนี้เกิดขึ้น ในเวลาไม่ถึง 2 สัปดาห์ หลังเกิดการยิงกราดที่ซูเปอร์มาร์เก็ตแห่งหนึ่งในเมืองบัฟฟาโล รัฐนิวยอร์ก ซึ่งทำให้มีผู้เสียชีวิต 10 คน และบาดเจ็บ 3 คน โดยเชื่อว่ามีแรงจูงใจจาก "แนวคิดสุดโต่งรุนแรงด้านเชื้อชาติและสีผิว" อย่างไรก็ตาม ยังไม่มีความชัดเจนว่า เหตุสลดล่าสุดนี้จะส่งผลอย่างไรต่อทิศทางของนโยบายการเมืองที่เกี่ยวของกับการควบคุมอาวุธปืนในสหรัฐฯ หลังเหตุการยิงกราดหลายต่อหลายครั้งในช่วงหลายปีที่ผ่านมาไม่ได้นำมาซึ่งการเปลี่ยนแปลงใด ๆ เลย ผู้ว่าการรัฐเท็กซัส เกร็ก แอบบอตต์ มีแถลงการณ์ว่า ตนและภรรยา รวมทั้งชาวรัฐเท็กซัสทุกคน ต่างร่วมไว้อาลัยต่อผู้เสียชีวิตจากอาชญากรรมครั้งนี้ และขอแสดงความเสียใจต่อชุมชนยูวัลดี ด้านวุฒิสมาชิกอเมริกันจากรัฐเท็กซัส เท็ด ครูซ แถลงว่า "เราเห็นเหตุการณ์ลักษณะนี้มามากเกินไปแล้ว ไม่ควรมีผู้ปกครองคนไหนต้องทนเจ็บปวดจากการฝังร่างไร้ชีวิตของลูกตนเอง เราทุกคนจำเป็นต้องร่วมมือร่วมใจกันเป็นหนึ่งเดียวเพื่อสนับสนุนและเยียวยาเมืองยูวัลดีจากความสูญเสียครั้งใหญ่นี้" ทั้ง ส.ว.ครูซ และผู้ว่าการแอบบอตต์ คือส่วนหนึ่งของสมาชิกพรรครีพับลิกันที่จะเข้าร่วมการประชุมใหญ่ของสมาคมปืนไรเฟิลแห่งชาติ หรือ National Rifle Association (NRA) ซึ่งเป็นองค์กรสนับสนุนสิทธิในการถือครองอาวุธปืนในสหรัฐฯ ในวันศุกร์นี้ ที่นครฮูสตัน รัฐเท็กซัส รัฐเท็กซัสคือหนึ่งในรัฐที่เกิดเหตุยิงกราดหลายคั้งในช่วง 5 ปีที่ผ่านมา รวมทั้งเหตุการณ์เมื่อปี 2017 เมื่อคนร้ายบุกยิงผู้คนที่โบสถ์แห่งหนึ่งในเมืองซัทเธอร์แลนด์ สปริงส์ ทำให้มีผู้เสียชีวิต 26 คน และเมื่อปี 2019 เกิดเหตุยิงกราดที่ห้างค้าปลีก วอลมาร์ท ในเมืองเอล ปาโซ ทำให้มีผู้เสียชีวิต 23 คน